

**CRNA GORA**

**MINISTARSTVO PRAVDE**

**I Z V J E Š T A J**

**O PRIMJENI ZAKONA O MEĐUNARODNOM PRIVATNOM PRAVU**

**(jul 2023 – jul 2024. godine)**

**Podgorica, septembar 2024. godine**

**I Uvod**

Crna Gora je 2013. godine kodifikovala svoje međunarodno privatno pravo donošenjem Zakona o međunarodnom privatnom pravu, koji je u primjeni od 2014. godine. Ovaj zakon propisuje pravila o određivanju mjerodavnog prava u privatnopravnim odnosima sa međunarodnim elementom (kolizione norme), pravila o nadležnosti sudova i drugih organa za raspravljanje tih odnosa i pravila postupka, kao i pravila za priznavanje i izvršenje stranih sudskih i arbitražnih odluka i odluka drugih organa.

Zbog značaja ovog zakona, koji uređuje vrlo kompleksnu oblast, a čije su odredbe u cjelosti ili u pretežnom dijelu usklađene sa pravilima međunarodnog prava koje nastaje u Evropskoj uniji, Ministarstvo pravde, u skladu sa Akcionim planom za pregovaračko poglavlje 24 – pravda, sloboda i bezbjednost – mjera 5.1.7., kontinuirano prati njegovu primjenu kroz sačinjavanje godišnjih izvještaja. U vezi sa tim, Programom rada Ministarstva pravde za III kvartal 2024. godine predviđena je izrada Izvještaja o primjeni Zakona o međunarodnom privatnom pravu za period jul 2023 – jul 2024. godine.

Izvještaj sadrži podatke o broju i vrsti predmeta u kojima su u izvještajnom periodu primijenjene odredbe Zakona o međunarodnom privatnom pravu u osnovnim sudovima, Višim sudovima i Privrednom sudu Crne Gore (u daljem tekstu: Privredni sud), kao i podatke o sudskoj praksi i načelnim pravnim stavovima Vrhovnog suda Crne Gore (u daljem tekstu: Vrhovni sud) koji su zauzeti povodom primjene odredaba ovog zakona. Izvještaj, pored navedenih, sadrži podatke o broju ostavinskih predmeta u kojima su notari, kao povjerenici suda za sprovođenje ostavinskog postupka, u izvještajnom periodu primijenili odredbe navedenog zakona, kao i podatke o održanim seminarima i obukama iz oblasti međunarodnog privatnog prava i međunarodne pravosudne saradnje u građanskim stvarima, koje je u izvještajnom periodu organizovao Centar za obuku u sudstvu i državnom tužilaštvu (u daljem tekstu: Centar za obuku).

Za potrebe izrade ovog Izvještaja pribavljeni su podaci od Vrhovnog suda, Centra za obuku i Notarske komore Crne Gore (u daljem tekstu: Notarska komora).

**II Primjena Zakona o međunarodnom privatnom pravu u osnovnim sudovima i Privrednom sudu, po određenim oblastima prava**

1. **Primjena Zakona o međunarodnom privatnom pravu u osnovnim sudovima**

Osnovni sudovi su u izvještajnom periodu primijenili odredbe Zakona o međunarodnom privatnom pravu u 601 predmetu. Posmatrano po određenim oblastima prava, 102 predmeta odnose se na oblast porodičnog prava, 130 predmeta na oblast obligacionog prava, 194 predmeta na oblast stvarnog prava i 175 predmeta na oblast nasljednog prava.

Osnovni sud u Kotoru imao je najveći broj predmeta sa međunarodnim elementom u kojima su u izvještajnom periodu primijenjene odredbe Zakona o međunarodnom privatnom pravu – 187 predmeta, a nakon njega Osnovni sud u Žabljaku sa 120 predmeta, Osnovni sud u Pljevljima sa 53 predmeta i Osnovni sud u Baru sa 51 predmetom. Sa druge strane, pojedini osnovni sudovi su u veoma malom broju predmeta primijenili odredbe navedenog zakona – Osnovni sud u Herceg Novom u šest predmeta, Osnovni sud u Cetinju u pet predmeta, dok Osnovni sud u Nikšiću nije imao predmeta sa međunarodnim elementom.

Posmatrano po oblastima prava, najveći broj predmeta sa međunarodnim elementom u izvještajnom periodu imali su: Osnovni sud u Kotoru 26 predmeta i Osnovni sud u Rožajama 17 predmeta iz oblasti porodičnog prava; Osnovni sud u Kotoru 72 predmeta i Osnovni sud u Podgorici 16 predmeta iz oblasti obligacionog prava; Osnovni sud u Kotoru 89 predmeta i Osnovni sud u Baru 34 predmeta iz oblasti stvarnog prava; te Osnovni sud u Žabljaku 94 predmeta i Osnovni sud u Baru 34 predmeta iz oblasti nasljednog prava.

Broj predmeta u kojima su u izvještajnom periodu u osnovnim sudovima primijenjene odredbe Zakona o međunarodnom privatnom pravu – 601 manji je za 59 predmeta ili 8,94% u odnosu na prethodni izvještajni period (jul 2022 – jul 2023. godine), u kojem je navedeni broj iznosio 660 predmeta.

Ako izvršimo upoređivanje broja predmeta u kojima su primijenjene odredbe predmetnog zakona u izvještajnom i prethodnom periodu, po oblastima prava, dolazimo do zaključka da je ukupan broj predmeta iz oblasti porodičnog prava bio manji za šest predmeta ili 6,25% u odnosu na prethodni period u kojem je ovaj broj iznosio 96 predmeta. Kada je u pitanju oblast obligacionog prava, ukupan broj predmeta u kojima su primijenjene odredbe predmetnog zakona u izvještajnom periodu veći je za 22 predmeta ili 16,92%­­­ u odnosu na prethodni period u kojem je ovaj broj iznosio 108 predmeta. Što se tiče oblasti stvarnog prava, ukupan broj predmeta u kojima su primijenjene odredbe predmetnog zakona u izvještajnom periodu manji je za 68 predmeta ili 25,95% u odnosu na prethodni period u kojem je ovaj broj iznosio 262 predmeta. U konačnom, kada je u pitanju oblast nasljednog prava, broj predmeta u kojima su osnovni sudovi u izvještajnom periodu primijenili odredbe predmetnog zakona manji je u izvještajnom periodu za 19 predmeta ili 9,79% u odnosu na prethodni period u kojem je ovaj broj iznosio 194 predmeta.

Kada se uporede podaci o primjeni Zakona o međunarodnom privatnom pravu u izvještajnom periodu sa podacima iz prethodnog perioda pojedinačno po sudovima, zapaža se da je Osnovni sud u Baru u izvještajnom periodu primijenio odredbe ovog zakona u 51 predmetu, za razliku od prethodnog perioda kada je taj broj bio 38 predmeta; Osnovni sud u Beranama je u izvještajnom periodu primijenio odredbe ovog zakona u sedam predmeta, za razliku od prethodnog perioda kada je taj broj bio 16 predmeta; Osnovni sud u Bijelom Polju je u izvještajnom periodu primijenio odredbe ovog zakona u 42 predmeta za razliku od prethodnog perioda kada je taj broj bio 101; Osnovni sud u Danilovgradu je u izvještajnom periodu primijenio odredbe ovog zakona u 12 predmeta, za razliku od prethodnog perioda kada je taj broj bio 26 predmeta; te Osnovni sud u Žabljaku je u izvještajnom periodu primijenio odredbe ovog zakona u 120 predmeta, za razliku od prethodnog perioda kada je ovaj broj bio 111 predmeta. Nadalje, Osnovni sud u Kolašinu u izvještajnom periodu je primijenio odredbe ovog zakona u 20 predmeta, za razliku od prethodnog perioda kada je taj broj iznosio 27 predmeta; Osnovni sud u Kotoru je u izvještajnom periodu primijenio odredbe ovog zakona u 187 predmeta za razliku od prethodnog perioda kada je taj broj bio 219. Osnovni sud u Nikšiću je u izvještajnom periodu nije primijenio odredbe ovog zakona za razliku od prethodnog perioda kada je taj broj bio jedan; Osnovni sud u Pljevljima je u izvještajnom periodu primijenio odredbe ovog zakona u 53 predmeta za razliku od prethodnog perioda kada je taj broj bio 12; Osnovni sud u Podgorici je u izvještajnom periodu primijenio odredbe ovog zakona u 26 predmeta za razliku od prethodnog perioda kada je taj broj bio 71; Osnovni sud u Ulcinju je u izvještajnom periodu primijenio odredbe ovog zakona u 23 predmeta za razliku od prethodnog perioda kada je taj broj bio 22; Osnovni sud u Herceg Novom je u izvještajnom periodu primijenio odredbe ovog zakona u šest predmeta, dok je u prethodnom periodu priminjenio odredbe ovog zakona u tri predmeta; Osnovni sud u Cetinju je u izvještajnom periodu primijenio odredbe ovog zakona u pet predmeta za razliku od prethodnog perioda kada je taj broj bio 13; Osnovni sud u Plavu je u izvještajnom periodu primijenio odredbe ovog zakona u 28 predmeta, za razliku od prethodnog perioda kada nije imao predmeta sa međunarodnim elementom, takođe Osnovni sud u Rožajama u izvještajnom periodu primijenio je odredbe ovog zakona u 21 predmetu, za razliku od prethodnog perioda kada nije bilo primjene ovog zakona.

U tabeli koja slijedi prikazan je broj predmeta u kojima su primijenjene odredbe Zakona o međunarodnom privatnom pravu u osnovnim sudovima u periodu jul 2023 – jul 2024. godine, pojedinačno po sudovima i određenim oblastima prava, kao i zbirni podaci.

**Tabela 1**

|  |  |  |  |  |  |
| --- | --- | --- | --- | --- | --- |
| **NAZIV SUDA** | **Porodično pravo** (broj predmeta) | **Obligaciono pravo** (broj predmeta) | **Stvarno pravo** (broj predmeta) | **Nasljedno pravo** (broj predmeta) | **UKUPNO** |
| Osnovni sud u Baru | 16 | 1 | 0 | 34 | 51 |
| Osnovni sud u Beranama | 0 | 0 | 6 | 1 | 7 |
| Osnovni sud u Bijelom Polju | 13 | 10 | 4 | 15 | 42 |
| Osnovni sud u Danilovgradu | 5 | 0 | 7 | 0 | 12 |
| Osnovni sud u Žabljaku | 0 | 7 | 19 | 94 | 120 |
| Osnovni sud u Kolašinu | 1 | 3 | 13 | 3 | 20 |
| Osnovni sud u Kotoru | 26 | 72 | 89 | 0 | 187 |
| Osnovni sud u Nikšiću | 0 | 0 | 0 | 0 | 0 |
| Osnovni sud u Plavu | 6 | 0 | 10 | 12 | 28 |
| Osnovni sud u Pljevljima | 1 | 14 | 38 | 0 | 53 |
| Osnovni sud u Podgorici | 7 | 16 | 2 | 1 | 26 |
| Osnovni sud u Rožajama | 17 | 3 | 1 | 0 | 21 |
| Osnovni sud u Ulcinju | 5 | 2 | 4 | 12 | 23 |
| Osnovni sud u Herceg Novom | 5 | 0 | 0 | 1 | 6 |
| Osnovni sud u Cetinju | 0 | 2 | 1 | 2 | 5 |
| **UKUPNO** | **102** | **130** | **194** | **175**  |  **601** |

1. **Primjena Zakona o međunarodnom privatnom pravu u Višim sudovima**

Viši sud u Bijelom Polju u izvještajnom periodu nije primijenio odredbe Zakona o međunarodnom privatnom pravu kao ni Viši sud u Podgorici nije imao predmeta sa međunarodnim elementom.

1. **Primjena Zakona o međunarodnom privatnom pravu u privrednom sudu**

Privredni sud je u izvještajnom periodu u 75 predmeta primijenio odredbe Zakona o međunarodnom privatnom pravu. Dakle radi se o 61 predmetu ili ti 81,34% više nego u prethodnom izvještajnom periodu, kada je taj broj iznosio 14 predmeta.

**III Primjena Zakona o međunarodnom privatnom pravu u ostavinskim postupcima koje sprovode notari kao povjerenici suda**

Notari su u izvještajnom periodu u 185 predmeta primijenili odredbe Zakona o međunarodnom privatnom pravu. U najvećem broju ostavinskih predmeta odredbe navedenog zakona primijenili su: Milošević Marina, notarka iz Bara – u 48 predmeta, Janjušević Ivan, notar u Žabljaku u 46 predmeta, Ismailiaga Ilirijana, notarka iz Ulcinja u 16 predmeta i Božović Senja, notarka iz Cetinja – u 15 predmeta. Od ukupno 56 notara koji su obavljali notarsku djelatnost u izvještajnom periodu, 36 notara nije primjenjivalo odredbe navedenog zakona ni u jednom ostavinskom predmetu.

Upoređujući navedene podatke sa podacima iz prethodnog izvještajnog perioda u kojem su notari primijenili odredbe predmetnog zakona u 200 predmeta, može se konstatovati da je u izvještajnom periodu došlo do smanjenja broja ove vrste predmeta za 15 predmeta ili 7,5%.

U tabeli koja slijedi prikazan je broj ostavinskih predmeta u kojima su notari, kao povjerenici suda za sprovođenje ostavinskog postupka, primijenili odredbe Zakona o međunarodnom privatnom pravu, u periodu jul 2023 – jul 2024. godine, pojedinačno za svakog notara, kao i zbirni podaci.

**Tabela 2**

|  |  |
| --- | --- |
| **NOTAR** | **Broj ostavinskih predmeta u kojima su primijenjene odredbe Zakona o međunarodnom privatnom pravu** |
| Adžić Jadranka, Podgorica | 5 |
| Andrijašević Jelena, Podgorica | 0 |
| Bekan Vladan, Podgorica | 7 |
| Beloica Miladin, Berane | 0 |
| Bjeković Danko, Pljevlja | 0 |
| Bošnjak Slavica, Podgorica | 1 |
| Božović Senja, Cetinje | 15 |
| Čepić Tanja, Podgorica | 7 |
| Čović Biljana, Bijelo Polje | 0 |
| Ćurić Darko, Podgorica | 2 |
| Čvorović Igor, Podgorica | 0 |
| Đurasović Maja, Podgorica | 1 |
| Ilić Ivana, Danilovgrad | 0 |
| Ismailaga Ilirijana, Ulcinj | 16 |
| Ivanović Đorđe, Tivat | 2 |
| Janjušević Ivan, Žabljak | 46 |
| Janjušević Nataša, Nikšić | 12 |
| Jovanović Rade, Budva | 0 |
| Jovanović Sanja, Kotor | 0 |
| Jovović Dragana, Podgorica | 0 |
| Jovović Milena, Zeta | 2 |
| Kalabrezi Gzim, Ulcinj | 0 |
| Kardović Musić Majda, Rožaje | 0 |
| Kašćelan Branka, Kotor | 0 |
| Klikovac Lidija, Podgorica | 5 |
| Klikovac Radmila, Podgorica | 0 |
| Knežević Dalibor, Budva | 0 |
| Knežević Irena, Cetinje | 0 |
| Knežević Verica, Kotor | 3 |
| Konatar Biljana, Bijelo Polje | 0 |
| Kostić Lela, Nikšić | 0 |
| Kožar Feho, Rožaje | 1 |
| Krivokapić Kuhar Aleksandra, Herceg Novi | 0 |
| Lekić Sergej, Bar | 0 |
| Marić Tamara, Herceg Novi | 0 |
| Marković Ljubiša, Nikšić | 0 |
| Marković Veselinka, Kolašin | 0 |
| Milošević Marina, Bar | 48 |
| Mitrović Milena, Budva | 2 |
| Moštrokol Milica, Kotor | 0 |
| Pantović Lidija, Tuzi | 0 |
| Pavlović Svetlana, Bar | 0 |
| Perišić Marija, Nikšić | 0 |
| Perović Marinko, Nikšić | 0 |
| Radović Sonja, Podgorica | 0 |
| Rakočević Biljana, Kolašin | 0 |
| Rakočević Nela, Tivat | 1 |
| Redžepagić Senad, Bar | 0 |
| Sekulić Vuksan, Bijelo Polje | 0 |
| Škopelja Zoran, Bar | 0 |
| Šćepanović Ivanka, Podgorica | 1 |
| Šestović Olja, Herceg Novi | 0 |
| Tomanović Nikola, Budva | 8 |
| Veljić Milonja, Berane | 0 |
| Vukčević Andrijana, Podgorica | 0 |
| Vukčević Slavka, Budva | 0 |
| Živaljević Milena, Danilovgrad | 0 |
| **UKUPNO** |  **185** |

**IV Načelni pravni stavovi Vrhovnog suda**

Vrhovni sud u izvještajnom periodu nije zauzimao načelne pravne stavove povodom primjene Zakona o međunarodnom privatnom pravu, već je stavove u vezi sa ovim zakonom izražavao kroz svoje odluke.

**V Obuke i seminari koje je organizovao Centar za obuku u periodu jul 2023 – jul 2024. godine iz oblasti međunaronog privatnog prava**

Centar za obuku je u izvještajnom periodu organizovao kontinuiranu obuku iz oblasti međunarodnog privatnog prava u građanskim i privrednim stvarima, i to:

* **4. i 25. oktobar 2023. godine** – Podgorica, Centar za obuku u sudstvu i državnom tužilaštvu u saradnji sa EURoL3 projektom, a u okviru Programa za kontinuiranu obuku sudija i državnih tužilaca za 2023. godinu, organizovao je obuku na temu: ***„*Međunarodna pravosudna saradnja u porodičnim stvarima - TEMA: Uredbe EU u porodičnim stvarima sa osvrtom na važnost  saradnje u okviru Evropske pravosudne saradnje u građanskim i privrednim stvarima".** U uvodnom dijelu učesnicima se, u ime organizatora obuke obratila gđa Maja Milošević, direktorica Sekretarijata Centra za obuku u sudstvu i državnom tužilaštvu. Predavači na obuci su bili: Tijana Kokić, sutkinja Opštinskog građanskog suda u Zagrebu, Tina Jelčić, viši savjetnik - specijalist u Upravi za evropske poslove, međunarodnu i pravosudnu suradnju i sprječavanje korupcije Ministarstva pravosuđa i uprave RH i Mirjana Popović, sutkinja Apelacionog suda Crne Gore. Teme obuke su bile sledeće: **Mjerodavno pravo u porodičnim odnosima - nacionalno zakonodavstvo i praksa sudova*;*Pregled razvoja porodičnog zakonodavstva u EU; Uredba Savjeta (EU) br. 2019/1111 od 25. 06. 2019. o nadležnosti, priznavanju i izvršenju odluka u bračnim sporovima i u stvarima povezanima s roditeljskom odgovornošću te o međunarodnoj otmici djece *Uredba Savjeta (EU) br. 4/2009 od 18. 12. 2008. o nadležnosti, mjerodavnom pravu, priznavanju i izvršenju sudskih odluka te saradnji u stvarima koje se odnose na obavezu izdržavanja;*** ***Uredba Savjeta (EU) 201671103 od 24. 06.2016. o sprovođenju pojačane saradnje u području nadležnosti, mjerodavnog prava te priznavanja i izvršenja odluka u stvarima bračnoimovinskih režima i Uredba Savjeta (EU) 2016/1104 od 24.06. 2016. o sprovođenju pojačane saradnje u području nadležnosti, mjerodavnog prava te priznavanja i izvršenja odluka u stvarima imovinskih posljedica registrovanih partnerstva; Značaj i važnost Evropske pravosudne mreže u građanskim i privrednim stvarima i iskustvo RH u radu mreže;*** ***Praktična vježba*.**Obuci je prisustvovalo 12 učesnika/ca (5 sudija/tkinja , 7 savjetnika/ca u sudu).

U 2024. godini još uvijek nije sprovedena obuka na temu međunarodnog privatnog prava. Centar za obuku u sudstvu i državnom tužilaštvu u svom godišnjem planu obuka predviđa održavanje obuke u oktobru mjesecu.

**VI Ocjena stanja**

Na osnovu analize pribavljenih podataka može se konstatovati da je Zakon o međunarodnom privatnom pravu u izvještajnom periodu primjenjivan u manjem broju predmeta u odnosu na prethodni izvještajni period i da nije bilo problema u njegovoj primjeni.

Naime, osnovni sudovi su u izvještajnom periodu primijenili odredbe navedenog zakona u 601 predmetu, što zajedno sa brojem predmeta u kojima je Privredni sud primijenio odredbe istog zakona – 75, iznosi 678 predmeta. Posmatrano po određenim oblastima prava, 96 predmeta odnosi se na oblast porodičnog prava, 108 predmeta na oblast obligacionog prava, 262 predmeta na oblast stvarnog prava i 194 predmeta na oblast nasljednog prava iz nadležnosti osnovnih sudova.

Osnovni sud u Kotoru imao je najveći broj predmeta sa međunarodnim elementom u kojima su u izvještajnom periodu primijenjene odredbe Zakona o međunarodnom privatnom pravu – 187 predmeta, a nakon njega Osnovni sud u Žabljaku sa 120 predmeta, Osnovni sud u Pljevljima sa 53 predmeta i Osnovni sud u Baru sa 51 predmetom. Sa druge strane, pojedini osnovni sudovi su u veoma malom broju predmeta primijenili odredbe navedenog zakona – Osnovni sud u Cetinju u pet predmeta i Osnovni su u Herceg Novom šest predmeta dok Osnovni sud u Nikšiću nije imao predmeta sa međunarodnim elementom.

Posmatrano po oblastima prava, najveći broj predmeta sa međunarodnim elementom u izvještajnom periodu imali su: Osnovni sud u Kotoru 26 predmeta i Osnovni sud u Rožajama 17 predmeta iz oblasti porodičnog prava; Osnovni sud u Kotoru 72 predmeta i Osnovni sud u Podgorici 16 predmeta iz oblasti obligacionog prava; Osnovni sud u Kotoru 89 predmeta i Osnovni sud u Baru 34 predmeta iz oblasti stvarnog prava; te Osnovni sud u Žabljaku 94 predmeta i Osnovni sud u Baru 34 predmeta iz oblasti nasljednog prava.

Dakle, broj predmeta u kojima su u izvještajnom periodu u osnovnim sudovima primijenjene odredbe Zakona o međunarodnom privatnom pravu, a koji iznosi 601 predmet, je za 59 predmeta ili 8,94 % manji u odnosu na prethodni izvještajni period (jul 2022 – jul 2023.godine), u kojem je navedeni broj iznosio 660 predmeta, a broj predmeta u kojima je Privredni sud primijenio odredbe predmetnog zakona znatno je veći nego u prethodnom izvještajnom periodu i iznosi 75 predmeta. Viši sud u Bijelom Polju i Viši sud Podgorici u izvještajnom periodu nije imao predmeta u kojem su primijenjivane odredbe Zakona o međunarodnom privatnom pravu.

Takođe, u izvještajnom periodu došlo je do smanjenja broja ostavinskih predmeta u kojima su notari, kao povjerenici suda, primijenili odredbe predmetnog zakona, jer su njegove odredbe primijenjene u 185 predmeta, za razliku od prethodnog izvještajnog perioda u kojem su odredbe ovog zakona primijenjene u 200 predmeta.

Od izuzetne važnosti za pouzdanu evidenciju predmeta sa elementom inostranosti u kojima se primjenjuju odredbe Zakona o međunarodnom privatnom pravu biće novi informacioni sistem pravosuđa, koji je u pripremi, a koji će sadržati sve relevantne podatke o ovoj vrsti predmeta.

Za pravilno tumačenje i primjenu Zakona o međunarodnom privatnom pravu posebno je značajna uloga Vrhovnog suda koji iako u izvještajnom periodu nije zauzimao načelne pravne stavove u pogledu njegove primjene, stavove u vezi sa ovim zakonom izražavao je kroz svoje odluke.

Za uspješnu primjenu predmetnog zakona posebno su važne aktivnosti Centra za obuku, koji je u izvještajnom periodu nastavio sa organizovanjem kontinuiranih i inicijalnih obuka iz oblasti međunarodnog privatnog prava u građanskim stvarima za sudije, kandidate za sudije i sudske savjetnike. Značaj ovih obuka je izuzetno veliki, jer predmetni zakon uređuje vrlo složenu materiju, za čije je pravilno razumijevanje, kada su u pitanju pojedine norme, neophodno pojašnjenje eksperata sa odgovarajućim stručnim znanjem.

**VII Realizacija preporuka iz prethodnog perioda**

Ministarstvo pravde je u izvještajnom periodu, a u cilju realizacije preporuka iz prethodnog perioda, nastavilo sa kontinuiranim praćenjem primjene Zakona o međunarodnom privatnom pravu, kako kroz komunikaciju sa subjektima koji ga primjenjuju i organizuju obuke iz oblasti koju isti uređuje, tako i kroz izradu predmetnog Izvještaja i praćenje relevantne pravne tekovine Evropske unije za oblast međunarodnog privatnog prava.

Centar za obuku je u izvještajnom periodu nastavio sa kontinuiranim i inicijalnim obukama sudija i državnih tužilaca, kandidata za sudije i državne tužioce, kao i sudskih savjetnika iz oblasti međunarodnog privatnog prava, što je, takođe, bila jedna od preporuka iz prethodnog Izvještaja.

Dakle, može se konstatovati da su sve preporuke iz prethodnog perioda uspješno realizovane.

**VIII Preporuke za naredni period**

Polazeći od nesumnjivog značaja Zakona o međunarodnom privatnom pravu i, s tim u vezi, potrebe njegovog pravilnog tumačenja i praćenja primjene, u narednom periodu potrebno je:

* Nastaviti sa praćenjem primjene Zakona o međunarodnom privatnom pravu kroz izradu godišnjih izvještaja o njegovoj primjeni;
* Nastaviti sa kontinuiranim organizovanjem seminara i obuka za nosioce pravosudnih funkcija iz oblasti međunarodnog privatnog prava;
* Pratiti promjene relevantne pravne tekovine Evropske unije za oblast međunarodnog privatnog prava i, s tim u vezi, preduzimati odgovarajuće aktivnosti u pravcu usaglašavanja domaćeg zakonodavstva sa istim.